Uz 04.06.2021. VSS prot. Nr. 22 23.§ (VSS-521)

**Zemkopības ministrijai**

*Par* *Ministru kabineta noteikumu projektu* *"Valsts un Eiropas Savienības atbalsta piešķiršanas kārtība lauku attīstībai finanšu instrumentu veidā" un tā anotāciju*

Tieslietu ministrija ir izskatījusi Zemkopības ministrijas izstrādāto Ministru kabineta noteikumu projektu "Valsts un Eiropas Savienības atbalsta piešķiršanas kārtība lauku attīstībai finanšu instrumentu veidā" (turpmāk – noteikumu projekts) un tā anotāciju un atbalsta to virzību, izsakot šādus iebildumus:

1. Saskaņā ar Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" (turpmāk – noteikumi Nr. 108) 100.2. apakšpunktu noteikumu projekta pirmajā punktā raksta (pārraksta) likumā noteikto pilnvarojumu Ministru kabinetam. Vēršam uzmanību, ka Attīstības finanšu institūcijas likuma 12. panta ceturtā daļa paredz, ka Ministru kabinets apstiprina programmas un nosaka to īstenošanas kārtību, finansējumu, atbalstāmo darbību un izmaksu attiecināmības nosacījumus, tai skaitā finansējumu Finanšu institūcijas izdevumu segšanai. Savukārt iepretim minētajam noteikumu projekta 1. punkts paredz, ka noteikumi nosaka kārtību, kādā piešķir valsts un Eiropas Savienības atbalstu finanšu instrumentu veidā Latvijas lauku attīstības programmas 2014.–2020. gadam īstenošanas pārejas laikā 2021. un 2022. gadā apakšpasākumos "Atbalsts ieguldījumiem lauku saimniecībās", "Atbalsts ieguldījumiem pārstrādē" un "Atbalsts ieguldījumiem ar lauksaimniecību nesaistītu darbību radīšanā un attīstīšanā" (turpmāk – apakšpasākumi). Ievērojot minēto, lūdzam izvērtēt un atbilstoši precizēt noteikumu projekta 1. punktu, nepieciešamības gadījumā precizējot arī ar šo deleģējumu (pilnvarojumu) saistītās normas cituviet noteikumu projektā, tādējādi nodrošinot Attīstības finanšu institūcijas likuma 12. panta ceturtajā daļā ietvertā pilnvarojuma korektu un precīzu izpildi.

Vienlaikus lūdzam izvērtēt, vai ar noteikumu projektu nav paredzēts izpildīt arī Lauksaimniecības un lauku attīstības likuma 5. panta ceturtajā daļā ietverto pilnvarojumu ("Kārtību, kādā tiek piešķirts valsts un Eiropas Savienības atbalsts lauksaimniecībai, un kārtību, kādā tiek piešķirts valsts un Eiropas Savienības atbalsts lauku un zivsaimniecības attīstībai, nosaka Ministru kabinets"). Attiecīgā gadījumā lūdzam atbilstoši papildināt norādi par noteikumu projekta izdošanas tiesisko pamatu.

2. Tiesiskās noteiktības nolūkā lūdzam:

pirmkārt, noteikumu projektā atrunāt saīsinājumu – "finanšu instrumenti" vai citādi nodrošināt (piemēram, sniedzot skaidrojumu noteikumu projektā vai tā anotācijā), par kādiem konkrēti finanšu instrumentiem noteikumu projekta ietvaros katrā konkrētā gadījumā tiek runāts. Norādām, ka atbilstoši juridiskās tehnikas prasībām visus lietotos saīsinājumus, rakstot pirmo reizi, atšifrē, iekavās norādot to turpmāko lietojumu;

otrkārt, noteikumu projekta 7. punktā skaidrot, kura institūcija ir atbildīga par tirgus nepilnību sākotnējā novērtējuma izstrādi, nepieciešamības gadījumā izdarot atbilstošu atsauci;

treškārt, noteikumu projekta 9. punktā skaidrot, kad nepieciešams precizēt biznesa plānu, t.i., kādu prasību neievērošanas gadījumā Zemkopības ministrija var pieprasīt valsts akciju sabiedrībai "Altum" (turpmāk – sabiedrība "Altum") precizēt biznesa plānu;

ceturtkārt, noteikumu projekta 15.1. apakšpunktā skaidrot, vai ar maksājumiem gala saņēmējiem saprotami aizdevumi, kā izriet no noteikumu projekta 5. punkta;

piektkārt, noteikumu projektā vai tā anotācijā sniegt skaidrojumu, vai ar tirgus nepilnību novērtējumu noteikumu projekta 19. punkta izpratnē saprotams tirgus nepilnību sākotnējais novērtējums, kas minēts noteikumu projekta 7. punktā;

visbeidzot, - attiecībā uz noteikumu projekta 21.1. apakšpunktu – lūdzam noteikumu projekta anotācijā sniegt izvērstu un pamatotu skaidrojumu, kādus jautājumus saistībā ar uzraudzību paredzēts regulēt saskaņā ar normatīviem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, kas ir pretrunā noteikumu projektā ietvertajam regulējumam, kā arī – kādēļ nepieciešams diferencēt attiecīgo tiesisko regulējumu. Uzsveram, ka bez pamatotas nepieciešamības nav atbalstāms risinājums uzraudzības kārtību regulēt vairākos Ministru kabineta noteikumos, un tādējādi padarot tiesisko regulējumu sadrumstalotu un grūti uztveramu.

3. Lūdzam izvērtēt un noteikumu projekta 3. punktā detalizēti atrunāt, kāds finansējums (proti, kādi konkrēti finansējuma avoti šajā finansējumā ietilpst) atbilst šajā punktā minētajam kopējam publiskajam finansējumam, kā arī skaidrot attiecīgā finansējuma sadalījumu apakšpasākumos, tādējādi nepārprotami izpildot Attīstības finanšu institūcijas likuma 12. panta ceturtajā daļā ietverto pilnvarojumu Ministru kabinetam.

4. Lūdzam izvērtēt un svītrot vai precizēt noteikumu projekta 4. punktu, kā Attīstības finanšu institūcijas likuma 13. panta otro daļu dublējošu, un tādējādi ievērot noteikumu Nr. 108 3.2. apakšpunktu.

Papildus lūdzam izvērtēt un svītrot noteikumu projekta 22. punktu kā noteikumu projekta 8. punktu dublējošu, tā vietā regulējumu, kas paredz biznesa plāna iesniegšanas termiņu, ietverot noteikumu projekta 8. punktā.

5. Noteikumu projektā vairākos gadījumos ietvertas atsauces uz apakšpasākuma nosacījumiem (sk., piem., noteikumu projekta 5. punktu), tirgus nepilnību sākotnējo novērtējumu (sk. noteikumu projekta 7. punktu) un brīvo līdzekļu pārvaldīšanas metodiku (sk. noteikumu projekta 20.5. apakšpunktu). Saistībā ar minēto norādām, ka minētie dokumenti nav juridiski saistoši privātpersonām (proti, apakšpasākumi ir apstiprināti ar Eiropas Komisijas lēmumu, kas ir adresēts dalībvalstīm) vai no noteikumu projekta nav gūstama pārliecība par to saistošo spēku un pieejamību (šāds skaidrojums neizriet attiecībā uz tirgus nepilnību sākotnējo novērtējumu, kas sabiedrībai "Altum" varētu būt saistošs saskaņā ar finansēšanas nolīgumu[[1]](#footnote-1), kā arī uz brīvo līdzekļu pārvaldīšanas metodiku)), un noteikumu projektā nedrīkst atsaukties un uzlikt par pienākumu ievērot privātpersonām juridiski nesaistošus dokumentus, attiecīgi lūdzam precizēt noteikumu projektu, svītrojot atsauces uz nesaistošajiem dokumentiem. Tā vietā, ja nepieciešams, lūdzam attiecīgo minēto dokumentu saturu, kuru nepieciešams padarīt saistošu privātpersonām, pārņemt noteikumu projektā, līdzīgi kā pārņem direktīvu normas.

6. Lūdzam izvērtēt un noteikumu projektā lietot terminoloģiju atbilstoši Eiropas Parlamenta un Padomes 2013. gada 17. decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, (turpmāk – 1303/2013) un Eiropas Komisijas 2014. gada 3. marta Deleģētās regulā (ES) Nr. 480/2014, ar kuru papildina Eiropas Parlamenta un Padomes regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu, (turpmāk – regula Nr. 480/2014) lietotajai. Proti, norādām, ka šobrīd noteikumu projektā, piemēram, lietoti termini – "finanšu instrumentu ieviesējs ", "finanšu bloks", "gala saņēmējs", "finanšu instrumentu vadības maksa" un "tirgus nepilnību sākotnējais novērtējums", iepretim minētajam konkrētajās regulās lietoti termini "struktūras, kuras īsteno finanšu instrumentus", "finansējuma daļa", "galasaņēmējs", "finanšu instrumentu pārvaldības maksa" un "*ex ante* novērtējums".

7. Lūdzam noteikumu projekta 6. punktā norādīt precīzas regulas Nr. 480/2014 7. panta apakšvienības, kas paredz prasības, iepretim kurām ir jāapliecina sabiedrības Altum atbilstība (7. panta 1. un 2. punkts), tādējādi atvieglojot noteikumu projekta 6. punkta piemērošanu praksē.

8. Lūdzam izvērtēt un noteikumu projekta 9. punktu un citas noteikumu projekta normas saistībā ar biznesa plāna izvērtēšanas un finansējuma nolīguma noslēgšanas procesu salāgot ar noteikumu projekta anotācijā sniegto attiecīgo informāciju. Proti, vēršam uzmanību, ka, piemēram, bet ne tikai, saskaņā ar noteikumu projekta 9. punktu sabiedrība "Altum" nodrošina papildu informācijas iesniegšanu un precizētā biznesa plāna iesniegšanu 10 darbdienu laikā no pieprasījuma saņemšanas, tomēr noteikumu projekta anotācijā norādīts, ja nepieciešams precizēt vai papildināt sabiedrības "Altum" biznesa plānu, Zemkopības ministrija sagatavo un nosūta sabiedrībai "Altum" uzaicinājumu to veikt 10 darba dienu laikā no vēstules izsūtīšanas dienas.

9. Noteikumu projekta 10. punktu nepieciešams izvērtēt un, ja iespējams, papildināt ar pamatotu un samērīgu termiņu, kādā Zemkopības ministrija lēmumu par biznesa plāna apstiprināšanu un biznesa plānu iesniedz Lauku atbalsta dienestā, tādējādi nodrošinot noteikumu projekta 10. punkta nepārprotamu izteiksmi, vai alternatīvi lūdzam sniegt skaidrojumu, kādēļ šāds termiņš nebūtu nosakāms.

Tāpat līdzīgi lūdzam noteikumu projekta 17. punktā paredzēt termiņu, kādā sabiedrībai "Altum" jāsaskaņo ar Zemkopības ministriju finanšu instrumentu vadības maksas aprēķināšanas metodika.

10. Lūdzam pārskatīt noteikumu projektu un to precizēt, nodrošinot, ka noteikumu projektā ir ietvertas korektas un precīzas atsauces uz regulas Nr. 1303/2013 un regulas Nr. 480/2014 prasībām. Proti, norādām, ka šobrīd:

pirmkārt, ņemot vērā, ka prasības attiecībā uz finansēšanas nolīguma saturu (nevis tā noslēgšanas kārtību, kā var secināt no noteikumu projekta 11. punkta) ietvertas arī regulas Nr. 1303/2013 38. panta 7. punktā, lūdzam atbilstoši papildināt noteikumu projekta 11. punktu ar attiecīgu atsauci;

otrkārt, nav skaidra noteikumu projekta 16. punktā ietvertā atsauce uz regulas Nr. 480/2014 12. pantu, ņemot vērā, ka minētajā regulas pantā nav paredzēta finanšu instrumentu vadības maksas daļas samazināšanas kārtība vai nosacījumi. Attiecīgi lūdzam atbilstoši precizēt minēto atsauci. Vienlaikus lūdzam noteikumu projekta anotācijā sniegt pamatotu skaidrojumu samazinājuma piemērošanai divu procentu apmērā, tai skaitā balstoties vienīgi uz nosacījumu par finanšu instrumentu apguvi mazāku par 80 procentiem (piemēram, regulas Nr. 480/2014 12. pantā paredzēti vairāki kritēriji vadības maksas aprēķinam, kas balstīti uz darbības rezultātiem);

treškārt, nav saprotama noteikumu projekta 17. punktā ietvertā atsauce uz regulas Nr. 1303/2013 42. panta 3. punktu, ņemot vērā, ka minētā regulas norma attiecas uz noteiktiem finansēšanas nolīgumiem, kuri ir parakstīti pirms 2018. gada 31. decembra. Attiecīgi lūdzam skaidrot minēto atsauci vai precizēt to;

ceturtkārt, nav skaidri saprotama noteikumu projekta 20.2. apakšpunktā ietvertā atsauce uz regulas Nr. 1303/2013 46. pantu, jo šajā pantā ietverts vadošās iestādes pienākums nosūtīt Komisijai īpašu ziņojumu, atspoguļojot šā ziņojuma saturu, savukārt noteikumu projekta 20.2. apakšpunkts paredz Lauku atbalsta dienesta pienākumu iesniegt pārskatu par izmaksāto atbalstu. Attiecīgi nepieciešams precizēt noteikumu projekta 20.2. apakšpunktā minēto atsauci uz regulas Nr. 1303/2013 46. pantu, skaidri norādot uz pārskatā iekļaujamo informāciju;

piektkārt, ņemot vērā, ka sabiedrības "Altum" pārbaudes veicamas saskaņā ar regulas Nr. 1303/2013 40. panta 2. punkta otro daļu, lūdzam atbilstoši papildināt noteikumu projekta 21.3. apakšpunktu ar atbilstošu atsauci.

11. Lūdzam noteikumu projektā nodrošināt konsekventu terminoloģijas ievērošanu, proti, šobrīd noteikumu projektā lietots termins – "finanšu instrumentu ieviešanas vadības maksa" (sk. 12. punktu), tāpat arī lietoti termini "sabiedrības "Altum" vadības maksa" (sk., piem., 15.4. apakšpunktu) un "finanšu instrumentu vadības maksa". Uzsveram, ka viena jēdziena izteikšanai jāizmanto vieni un tie paši termini. Iekšējā terminoloģiskā konsekvence nodrošina normatīvā akta skaidrību, novēršot pretrunīgus viedokļus vai šaubas par dažādu terminu saturu. Alternatīvi lūdzam sniegt skaidrojumu par atšķirīgi lietotajiem terminiem.

12. Lūdzam pārskatīt un precizēt noteikumu projektu, nodrošinot, ka ar to netiek dublētas regulas Nr. 1303/2013 prasības. Vēršam uzmanību, ka, piemēram, ar noteikumu projekta 19. punktu, kas cita starpā paredz, ka Zemkopības ministrija, veicot grozījumus tirgus nepilnību novērtējumā, iesniedz tos Latvijas Lauku attīstības programmas 2014.–2020. gadam uzraudzības komitejā, iespējams, tiek dublēts regulas Nr. 1303/2013 37. panta 3. punkts, kas cita starpā paredz, ka *ex ante*novērtējumu iesniedz uzraudzības komitejai informēšanas nolūkā saskaņā ar konkrētu fondu noteikumiem. Tāpat, piemēram, ar noteikumu projekta 20.6. apakšpunktu, kas paredz, ka sabiedrība "Altum" līdzekļus, kas iemaksāti atpakaļ finanšu instrumentos no investīcijām vai no atbrīvotajiem līdzekļiem, atkārtoti izmanto atbilstoši finansēšanas nolīgumam, iespējams, tiek dublētas regulas Nr. 1303/2013 44. panta prasības. Norādām, ka saskaņā ar Līguma par Eiropas Savienības darbību 288. panta otro daļu regulas ir vispārpiemērojamas. Tās uzliek saistības kopumā un ir tieši piemērojamas visās dalībvalstīs. Regulas ir aizliegts pārņemt nacionālajos tiesību aktos un tās automātiski kļūst par nacionālās tiesību sistēmas sastāvdaļu. Regulu pārņemšanas aizliegums ir noteikts Eiropas Savienības Tiesas spriedumā lietā Nr. 39/72 "Komisija pret Itāliju", kur tiesa noteica, ka regula automātiski ir nacionālās tiesiskās sistēmas sastāvdaļa. Tādēļ ir prettiesiski tādi nacionālie regulas normas īstenošanas mehānismi, kas rada šķēršļus regulas tiešam efektam un apdraud vienlaicīgu un vienādu tās piemērošanu Eiropas Savienībā, bet tai pašā laikā ir jānodrošina to tiešā piemērošana katrā dalībvalstī. Tas nozīmē, ka dalībvalstij ir pienākums nodrošināt tādu normatīvo bāzi, lai regulas būtu iespējams tieši piemērot. Tātad dalībvalsts izstrādā tiesību aktus regulas piemērošanai tikai gadījumos, ja regulā ir tieši paredzēts dalībvalstij kāds konkrēts pienākums, piemēram, jānosaka kompetentā vai atbildīgā iestāde, jāparedz sankcijas vai sods par regulas normu pārkāpumu vai nepildīšanu, jānosaka administratīvā procedūra regulā noteikto pasākumu īstenošanai u.tml. Ievērojot, ka vienīgais regulu ieviešanas veids nacionālajos normatīvajos aktos ir atsauču veidošana uz tām, lūdzam izvērtēt un precizēt noteikumu projektā ietverto regulējumu, nodrošinot, ka noteikumu projektā netiek dublētas regulas Nr. 1303/2013 prasības.

13. Vēršam uzmanību, ka Attīstības finanšu institūcijas likuma 12. panta ceturtā daļa neparedz Ministru kabinetam pilnvarojumu noteikt finanšu instrumentu ieviešanas uzraudzības kārtību. Ievērojot minēto, lūdzam sniegt pamatotu skaidrojumu par noteikumu projekta 21. punkta atbilstību likumdevēja pilnvarojumam Ministru kabinetam un ja šādu skaidrojumu nav iespējams sniegt – papildināt noteikumu projektu ar tā 21. punktā ietvertā regulējuma tiesisko pamatu vai minēto punktu svītrot.

Papildus lūdzam skaidrot noteikumu projekta 20. punkta atbilstību likumdevēja pilnvarojumam Ministru kabinetam, ņemot vērā, ka sabiedrības "Altum" pienākumi, īstenojot programmu un piešķirot atbalstu, izriet arī no citiem normatīvajiem aktiem, tai skaitā likumiem, un tādēļ minētajā noteikumu projekta punktā šādi pienākumi izsmeļoši nebūtu nosakāmi. Alternatīvi lūdzam attiecīgi precizēt noteikumu projekta 20. punktu, atsevišķi norādot minētās sabiedrības pienākumus noteikumu projekta ietvaros un vienkopus tos neuzskaitot.

Norādām, ka atbilstoši Satversmes tiesas 2005. gada 21. novembra spriedumam lietā Nr. 2005-03-0306 likumā jābūt tieši ietvertam pilnvarojumam izdot noteikumus un norādītiem Ministru kabineta noteikumu galvenajiem virzieniem. Likumdevējam ir skaidri jānorāda, kādus jautājumus un kādā veidā Ministru kabinets ir tiesīgs noregulēt. Ministru kabinets nav tiesīgs izdot ārējus normatīvos aktus, kas iztulko vai citādi izskaidro likumdevēja izdotos likumus.

14. Lūdzam papildināt noteikumu projekta anotācijas IV sadaļas 1. punktu, saskaņā ar Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" (turpmāk – instrukcija Nr. 19) 54.2. apakšpunktu, izvērsti un detalizēti skaidrojot tiesību aktu projektu, ar kuriem paredzēts veikt grozījumus Ministru kabineta 2018. gada 24. jūlija noteikumos Nr. 446 "Noteikumi par lauksaimniecības, lauku un zivsaimniecības saimnieciskās darbības veicēju aizdevumu programmu" un Ministru kabineta 2019. gada 8. janvāra noteikumos Nr. 9 "Lauksaimniecības, zivsaimniecības un lauku attīstības garantiju programmas noteikumi", nepieciešamību un būtību.

15. Lūdzam pārskatīt un atbilstoši papildināt noteikumu projekta anotācijas V sadaļas 1. tabulu, ievērojot instrukcijas Nr. 19 56. punkta prasības. Piemēram, norādām, ka, ņemot vērā, ka ar noteikumu projekta 15.2. apakšpunktu tiek ieviestas regulas Nr. 1303/2013 42. panta 1. punkta "b" apakšpunkta prasības, nepieciešams atbilstoši papildināt noteikumu projekta anotācijas V sadaļas 1. tabulu ar attiecīgu informāciju. Tāpat līdzīgi, ņemot vērā, ka ar noteikumu projekta 20.5. apakšpunktu varētu būt ieviestas minētās regulas 43. panta 1. punkta prasības, nepieciešams attiecīgi papildināt noteikumu projekta anotācijas V sadaļas 1. tabulu, vienlaikus izdarot atbilstošu atsauci uz minēto regulas normu iepriekš minētajā noteikumu projekta punktā saskaņā ar noteikumu Nr. 108 170-172. punktu. Norādām, ka vienīgais regulu ieviešanas veids nacionālajos normatīvajos aktos ir atsauču veidošana uz tām.

16. Vēršam uzmanību, ka no regulas Nr. 1303/2013 36. panta 8. punkta, 37. panta 3. punkta, 38. panta 1., 3. un 4. punkta un 45. panta piektā punkta otrās daļas dalībvalstīm izriet rīcības brīvība. Ievērojot minēto, lūdzam atbilstoši papildināt noteikumu projekta anotācijas V sadaļas 1. tabulu, aizpildot (sniedzot pamatojumu) aili par dalībvalsts rīcības brīvības izmantošanu atbilstoši instrukcijas Nr. 19 56.5. apakšpunktam.

Vienlaikus izsakām šādus priekšlikumus:

1. Lūdzam pārskatīt noteikumu projektu, novēršot vairākas tehniskas (pārrakstīšanās un gramatikas) kļūdas (sk. noteikumu projekta 3.3., 15.3. apakšpunktu, 18., 19. punktu, 20.1. apakšpunktu u.c.).

2. Lūdzam noteikumu projekta 6. punktā korekti atspoguļot atsauci uz regulas Nr. 1303/2013 vienību – 38. panta 4. punkta "b" apakšpunkta "iii" punktu.

3. Lūdzam noteikumu projekta 9. punktā svītrot vārdus "Zemkopības ministrija secina, ka", jo tā ir liekvārdība.

4. Lūdzam noteikumu projekta 9. punktā norādīt, par kādu pieprasījumu šajā punktā tiek norādīts, piemēram šajā punktā papildinot pirms vārda "pieprasījuma" ar vārdu "attiecīga".

5. Lūdzam redakcionāli un loģiski salāgot noteikumu projekta 15. punkta ievaddaļu ar noteikumu projekta 15.4. apakšpunktu.

6. Aicinām izvērtēt un nepieciešamības gadījumā precizēt noteikumu projekta 19. punktu, paredzot īsāku termiņu Zemkopības ministrijai grozījumu tirgus nepilnību novērtējumā publicēšanai savā tīmekļvietnē, ņemot vērā, ka 25 darbdienas, ciktāl netiek veiktas vēl kādas papildu darbības vai nav paredzēti kādi papildu priekšnosacījumi, ir nesamērīgi garš termiņš publikāciju veikšanai.

Valsts sekretāra vietniece

tiesību politikas jautājumos Laila Medina

V. Blūmentāls

Valststiesību departamenta

Starptautisko publisko tiesību nodaļas jurists

67036927, viesturs.blumentals@tm.gov.lv

1. Šādā gadījumā atsauce nav nepieciešama un, tas, ka atbalsta pamatā ir *ex ante* novērtējums, izriet no regulas Nr. 1303/2013 37. panta 2. punkta ievaddaļas. [↑](#footnote-ref-1)